ЕЛБАСЫ СПИКЕРЛЕРМЕН КЕҢЕСТІ
"ЕЛБАСЫ СПИКЕРЛЕРМЕН КЕҢЕСТІ" | "https://abai.kz/post/50046"
TITLE: ЕЛБАСЫ СПИКЕРЛЕРМЕН КЕҢЕСТІ
URL: https://abai.kz/post/50046
META: "ЕЛБАСЫ СПИКЕРЛЕРМЕН КЕҢЕСТІ" | "https://abai.kz/post/50046"
DATE: 25.02.2015
AUTHOR(s): Администратор
TOTAL WORDS: 187
TEXT: «Елбасы Нұрсұлтан Назарбаев Парламент Сенатының төрағасы Қасым-Жомарт Тоқаев және Мәжіліс төрағасы Қабиболла Жақыповпен консультация өткізді», - деп хабарлайды Ақорданың баспасөз қызметі. Кездесу барысында Қазақстан Республикасы Президентінің сайлауын өткізу туралы Қазақстан халқы Ассамблеясының бастамасы қаралды. Мемлекет басшысы бұл бастаманы ел-жұрт, соның ішінде еңбек ұжымдары мен қоғамдық бірлестіктер мүшелері, зиялы қауым, жастар және аға буын талқылап жатқанына тоқталды. «Бастаманы Парламент палаталары да қарап, қолдау білдірді және маған тиісінше үндеу жолдады. Парламент Сенатының сұрауы бойынша Конституциялық Кеңес осы мәселе жөнінде нормативтік қаулы қабылдады», - деді Қазақстан Президенті. Нұрсұлтан Назарбаев елдегі негізгі салаларды дамытуға бағытталған бірқатар мемлекеттік ұзақмерзімді бағдарламалардың белсенді түрде жүзеге асырылып жатқанына назар аударды. «Менің ойымша, қазақстандықтар аталған бағдарламаларды жүзеге асыру ісіне жұмылу үшін сайлау өткізу қажет деп санайды. Сондай-ақ тұрғындар әлемде болып жатқан оқиғаларға және ел ішіндегі тұрақтылықты сақтауға байланысты алаңдайды. Бұдан арғы жұмыс үшін халықтың қолдауы қажет», - деді Мемлекет басшысы. Қ.Тоқаев Конституция ережелеріне сай келетін Президент сайлауын өткізуді қолдады. Ол қазіргі уақытта, әлемде қалыптасқан тұрақсыздық жағдайында бүкіл елімізге Мемлекет басшысының беделі қажет екенін атап өтті. Қ.Жақыпов Мәжіліс депутаттары мен Қазақстан қоғамының түрлі топтары елдің жетістіктері мен әлемдегі ахуалды ескере келіп, сайлау өткізуді қолдап отырғанын айтты. Абай-ақпарат.
